Všeobecne záväzné nariadenie mestskej časti Bratislava-Petržalka
č. 1 z 24. februára 2004 
o vylepovaní volebných plagátov na území mestskej časti Bratislava-Petržalka v znení VZN č. 4 z 28. marca  2006  

(ÚPLNÉ ZNENIE) 

	Miestne zastupiteľstvo mestskej časti Bratislava-Petržalka sa podľa § 30 ods. 10 zákona Slovenskej národnej rady č. 346/1990 Zb. o voľbách do orgánov samosprávy obcí v znení neskorších predpisov,  § 23 ods. 4 zák. Slovenskej národnej rady č. 80/1990 Zb. o voľbách do Slovenskej národnej rady v znení neskorších predpisov, § 19 ods. 7 zák. Národnej rady Slovenskej republiky č. 331/2003 Z. z. o voľbách do Európskeho parlamentu a podľa § 15 ods. 2 písm. a/ zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov uznieslo na tomto všeobecne záväznom nariadení:

§ 1

Predmet nariadenia

Všeobecne záväzné nariadenie (ďalej len "nariadenie") určuje miesta vylepovania volebných plagátov na verejných priestranstvách v mestskej časti Bratislava-Petržalka (ďalej len "mestská časť") vo volebnej kampani podľa osobitného predpisu 1/.

§ 2

Miesta na vylepovanie volebných plagátov

1.	Kandidujúce politické strany alebo politické hnutia (ďalej len "politická strana") alebo ich koalície môžu počas volebnej kampane1/  vylepovať volebné plagáty na verejných priestranstvách mestskej časti len na Námestí hraničiarov, Nobelovom námestí, Mlynarovičovej ulici a Jantárovej ceste (pri trhovisku Braník) na betónové skruže, ktoré tam za tým účelom mestská časť umiestni.

2.	Vylepovanie volebných plagátov na iných miestach verejných priestranstiev v mestskej časti je neprípustné.

3.	Neprípustné je vylepovať volebné plagáty aj na brány domov a steny budov, ktoré sú majetkom alebo v správe mestskej časti, a to aj v tom prípade, ak sú na nich umiestnené tabule alebo skrinky určené na vylepovanie plagátov alebo iných písomných oznamov.

-----------------------------
1/ § 30 zákona SNR č. 346/1990 Zb. o voľbách do orgánov samosprávy obcí v znení neskorších predpisov - 
    § 23 ods. 4 zák. SNR č. 80/1990 Zb. o voľbách do Slovenskej národnej rady v znení neskorších predpisov, 
    §  24 ods. 13 zákona Národnej rady Slovenskej republiky č. 333/2004 Z. z. o voľbách do
    Národnej rady Slovenskej republiky“.
    §  19 ods. 7 zák. č. 331/2003 Z. z. o voľbách do Európskeho parlamentu

§ 3

Zabezpečenie zásady rovnosti

1.	Mestská časť označí miesta na vylepovanie volebných plagátov ihneď po tom, čo sa stane verejne známym počet vo voľbách zaregistrovaných politických strán a ich koalícií.

2.	Politická strana alebo koalícia politických strán môže vylepiť volebné plagáty len na miesta, ktoré na betónových skružiach mestská časť označí práve pre túto politickú stranu alebo koalíciu politických strán.

3.	Ak miesto na vylepenie volebných plagátov politická strana alebo koalícia politických strán nevyužije, také miesto zostane voľné a mestská časť ho nemôže určiť na vylepovanie volebných plagátov inej politickej strane alebo koalícii politických strán.

§ 4

Sankcia

Porušenie ustanovení tohto nariadenia sa posudzuje ako priestupok podľa osobitného predpisu 2/.

§ 5

Účinnosť

Toto nariadenie nadobúda účinnosť dňa 10. marca 2004.
VZN č. 4 z 28. marca 2006 nadobúda účinnosť dňa 12. apríla 2006.

										Milan Ftáčnik, v. r. 
 										starosta 

________________________
2/   § 46 zákona č. 372/1990 o priestupkoch v znení neskorších predpisov
	§ 28 ods. 2 písm. b/ zák. SNR č. 377/1990 o hlavnom meste Slovenskej republiky Bratislave v znení neskorších predpisov